བོད་མིའི་ངོ་བོ་གླེང་ཡོང་དུས་ང་ཚོ་ཚོགས་འདུས་བསླངས་ཡོང་བའི་རྙོག་འཛིང་ཅན་གྱི་གནད་དོན་ཁག་གི་དཀྱིལ་དུ་འཁྱེར་ཡོང་།ངོ་བོ་ཞེས་པ་འདི་བཙན་གནོན་མྱོང་མཁན་ལ་མཚོན་ན་ཡིད་དུ་འོང་བའི་སེམས་གསོ་ཞིག་ཡིན་པ་མ་ཟད་མི་སྡེ་ཞིག་གི་འཐབ་རྩོད་སྤེལ་སའི་སྡིངས་ཆ་ཞིག་ཀྱང་ཡིན།འོན་ཀྱང་དེ་དང་ཆབས་ཅིག་ངོ་བོ་ཞེས་པ་འདིས་ང་ཚོའི་མཐོང་རྒྱ་ཆུང་དུ་བཏང་སྟེ་ང་ཚོས་འཛམ་གླིང་ཉམས་སུ་མྱོང་བ་དང་དེ་ལ་ཞབས་འདེགས་སྒྲུབ་པའི་ནུས་པར་ཚོད་འཛིན་བྱེད་ཐེབས་སྲིད།ཚོགས་འདུའི་ཐོག་གཏམ་བཤད་སྤེལ་མཁན་མཐའ་མ་དེ་བོད་ཀྱི་མཁས་པ་དང་རྩོམ་པ་བོ་མཚོ་སྔོན་བོད་སྨན་ཞིབ་འཇུག་གླིང་གི་འགན་འཛིན་རྡོ་རྗེ་ཡིན་ཞིང་།ཁོང་གིས་སྲོལ་རྒྱུན་བོད་སྨན་གྱིས་བསྒྲུབས་པའི་ཞབས་འདེགས་སྐོར་ལྷག་བསམ་ཟོལ་མེད་ཀྱིས་གསུངས།ལྷ་རྗེ་རྡོ་རྗེ་ཡིས་བོད་སྨན་གཅིག་པུ་ལ་ཡོད་པ་མ་ཡིན་པའི་བོད་སྨན་གྱི་གྲུབ་ཆ་ཁག་སྟེ་གླིང་ཆེན་ཨེ་ཤ་ཡའི་ཤུལ་བཞག་རིག་གནས་དག་ལས་བོད་སྨན་གྱི་ནང་དུ་ནང་འདྲེན་བྱས་པའི་འབྱུང་བ་ལྔ་དང་དུག་གསུམ།གསོ་རིག་ཐོག་གི་ཚ་གྲང་གི་ངོས་འཛིན་སོགས་ངོ་སྤྲོད་གནང་བ་བརྒྱུད་གོང་སྤྲོས་ཀྱི་ལུང་རིགས་ལ་གཡོ་རྒུལ་བཏང་།འདི་ནི་ངོ་བོ་དེ་ཆེས་མཇུག་མཐར་དགེ་ཕན་གྱི་རང་བཞིན་ཡིན་པའི་དཔེ་མཚོན་ཞིག་ཡིན།གནའ་བོའི་བོད་རྒྱལ་ཚོས་སྐབས་དེ་དུས་ཀྱི་བོད་ཡུལ་དུ་ལག་བསྟར་བྱེད་བཞིན་པའི་གསོ་རིག་གི་རྩལ་མཐོར་འདེགས་གཏོང་ཆེད།གླིང་ཆེན་ཨེ་ཤ་ཡའི་ཡུལ་གྲུ་ཁག་ནས་གསོ་རིག་མཁས་པ་རྣམས་རྒྱལ་བོའི་འདུན་སར་གདན་འདྲེན་ཞུས་ཤིང་མཐའ་མར་ཕྱི་ནང་ཡོངས་ཀྱི་ཉམས་མྱོང་གཅིག་ཏུ་བསྡེབས་ཏེ་བསྟན་བཅོས་སུ་བྱས་པ་བརྒྱུད་དེང་སང་ང་ཚོའི་མིག་སྔར་ཡོད་པའི་བོད་ཀྱི་གསོ་རིགཅེས་པ་འདི་འཁྲུངས་པ་ཡིན་ཞིང་།འདི་ཡང་བོད་རྒྱལ་དེ་ཚོའི་འཇིག་རྟེན་ཀུན་ཁྱབ་ལྟ་བའི་དྲིན་གྱིས་བྱུང་བ་ཁོ་ན་ཡིན།དེས་ན་འདི་ནི་ཆ་ཤས་སྣ་ཚོགས་དང་རྣམ་པ་སྣ་ཚོགས་རྣམས་ལྷན་གཅིག་ཏུ་བསྡུས་ཏེ་བོད་ཀྱི་གསོ་རིག་གི་ནང་དུ་ཡིག་ཐོག་ཏུ་ཕབ་པ་དང་གཞུང་ལུགས་ཅན་དུ་བསྒྱུར་བའི་འོད་སྟོང་འབར་བའི་དུས་རབས་ཤིག་གི་མཚོན་བྱེད་ཡིན།སྲོལ་རྒྱུནཞེས་པ་འདིས་ངེས་པར་དུ་དུས་ལས་གཡོལ་བའི་འདས་པའི་དུས་ཀྱི་གོམས་སྲོལ་གྱི་རྒྱུན་ཁོ་ན་མཚོན་གྱི་ཡོད་རྐྱེན་ལྷ་རྗེ་རྡོ་རྗེ་ཡིས་ཚིག་འདིའི་བསྟན་དོན་ཐད་སེམས་ཁྲལ་བྱེད་ཀྱི་འདུགཁོང་གིས་གསུངས་ན་དོན་དངོས་ནི་དེ་ལས་ལྡོག་སྟེ་ཤེས་བྱའི་ཐོན་སྐྱེད་འབྲས་བུ་ཡོངས་རྫོགས་ནི་སྲོལ་རྒྱུན་གྱི་སྒུལ་ཤུགས་ལས་གྲུབ་པ་ཁོ་ན་ཡིན་ཟེར།ངོ་མ་དེ་དེ་ལྟར་ཡིན་ན།ཁོང་གི་གསུང་མོལ་གྱིས་བོད་ཀྱི་གསོ་རིག་གི་མ་འོངས་པ་ཙམ་མ་ཡིན་པར་བོད་མི་རིགས་ཀྱི་ངོ་བོ་དང་ཡང་ན་མཐའ་ན་ངོ་བོ་ངོས་འཛིན་ལས་རིང་དུ་བརྒལ་བའི་ལམ་ཞིག་ལ་བལྟ་དགོས་པའི་བསམ་ཚུལ་འདོན་གྱི་འདུགགཅིག་བྱས་ན་བོད་ཀྱི་རིག་གནས་གྲུབ་སྟངས་ལས་ཆེས་གསོན་ཤུགས་ལྡན་པའི་ལམ་བུ་ནི་དུས་ནས་དུས་སུ་ཡར་རྒྱས་དང་གོང་འཕེལ་ཡོང་དུ་འཇུག་པ་དང་ཕྱོགས་ཡོངས་ཀྱི་བསམ་འཆར་ནང་དུ་འདུ་བར་བྱས་ཏེ།བོད་ཀྱི་ཐུན་མོང་མ་ཡིན་པའི་བྲོ་བ་དང་སྡེབ་རྒྱུ་དེ་ཡིན་སྲིད།